b'\n_START_ARTICLE_\nProjekt \xc4\x8clove\xc5\xa1ki genom\n_START_PARAGRAPH_\nProjekt \xc4\x8clove\xc5\xa1ki genom je bil uradno ustanovljen oktobra 1990 v ZDA. Gre za mednarodni javno financiran projekt, namen katerega je bil dolo\xc4\x8diti celotno zaporedje baznih parov \xc4\x8dlove\xc5\xa1kega genoma do leta 2010. Pobudnika projekta sta bila ameri\xc5\xa1ki vladni in\xc5\xa1tituciji Ministrstvo za energetiko in Nacionalni in\xc5\xa1tituti za zdravje, v projekt pa so se vklju\xc4\x8dili \xc5\xa1tevilni laboratoriji \xc5\xa1irom sveta._NEWLINE_Leta 1998 je poleg omenjenega vladnega projekta podjetje Celera Genomics ustanovilo \xc5\xa1e drug, zaseben projekt s ciljem razvozlati \xc4\x8dlove\xc5\xa1ki dedni zapis._NEWLINE_Tekma za dolo\xc4\x8ditev \xc4\x8dlove\xc5\xa1kega genoma se je razpletla leta 2001, ko sta tako mednarodna skupina znanstvenikov kot Celera Genomics dolo\xc4\x8dili celoten genom.\n_START_SECTION_\nGenom\n_START_PARAGRAPH_\n\xc4\x8clove\xc5\xa1ki genom ali \xc4\x8dlove\xc5\xa1ka dednina je celotna dedna zasnova posameznika, ki vsebuje vse podatke, potrebne za sintezo vseh beljakovin v \xc4\x8dlove\xc5\xa1kem organizmu. Zato popolna dolo\xc4\x8ditev zaporedja baz v genomu predstavlja podlago za raziskovanje dednih bolezni ter spoznavanje novih na\xc4\x8dinov zdravljenja teh bolezni. \xc4\x8clove\xc5\xa1ki genom sicer zajema 23 parov kromosomov ter mitohondrijsko DNK, namen tega projekta pa je dolo\xc4\x8ditev zaporedja nukleotidov po enega od vseh razli\xc4\x8dnih kromosomov. \xc4\x8clove\xc5\xa1ki genom vsebuje okoli 3 milijarde baznih parov in nosi zapis za okoli 20.000 do 25.000 genov (sprva so predvidevali, da jih je okoli 100.000). Genom vsakega posameznika, razen enojaj\xc4\x8dnih dvoj\xc4\x8dkov, je edinstven, zato je potrebna ugotovitev zaporedij razli\xc4\x8dnih variacij posameznih genov.\n_START_SECTION_\nRezultati\n_START_PARAGRAPH_\nDoslej so prebrali \xc5\xbee celotno zaporedje \xc4\x8dlove\xc5\xa1kega genoma ter dolo\xc4\x8dili okoli 1500 genov, odgovornih za razli\xc4\x8dne bolezni. Glavna te\xc5\xbeava pri odkrivanju povezave med geni in boleznimi je ta, da obi\xc4\x8dajno vpliva na eno bolezen ve\xc4\x8d genov. Za projekt se je doslej porabilo pribli\xc5\xbeno 10 milijonov ameri\xc5\xa1kih dolarjev.'